KOMISSION KERTOMUS EUROOPAN PARLAMENTILLE JA NEUVOSTOLLE

Rakenneuudistusten tukiohjelman toteuttamista vuonna 2018 koskeva seurantakertomus

JOHDANTO

Euroopan komissio on vuodesta 2017 lähtien hallinnoinut rakenneuudistusten tukiohjelmaa, jonka talousarvio on 222,8 miljoonaa euroa. Ohjelman tavoitteena on tukea jäsenvaltioita institutionaalisten, hallinnollisten ja kasvua edistävien uudistusten suunnittelussa ja täytäntöönpanossa.

Rakenneuudistukset ovat monimutkaisia prosesseja, ja niiden suunnittelu ja toteuttaminen edellyttävät pitkälle erikoistunutta asiantuntemusta ja osaamista kaikissa vaiheissa. Joissakin jäsenvaltioissa valmiudet käynnistää ja toteuttaa rakenneuudistuksia ovat usein riittämättömiä, jotta näihin uudistuksiin liittyviin hallinnollisiin, taloudellisiin ja sosiaalisiin haasteisiin voitaisiin vastata.

Rakenneuudistusten tukiohjelman tavoitteena on auttaa jäsenvaltioita vastaamaan näihin haasteisiin ja vahvistamaan niiden valmiuksia valmistella ja toteuttaa kasvua edistäviä uudistuksia. Näin voidaan auttaa vahvistamaan julkisia laitoksia ja viranomaisia ja parantaa hallintoprosesseja sekä talous- ja sosiaalisektorin suoritus- ja häiriönsietokykyä yleensä. Tavoitteena on lisätä yhteenkuuluvuutta ja parantaa kilpailukykyä ja tuottavuutta sekä edistää kestävää kasvua, työpaikkojen luomista ja investointeja.

Tässä kertomuksessa esitetään yleiskatsaus rakenneuudistusten tukiohjelman vuoden 2018 syklistä rahoitetusta tuesta. Siinä kuvataan hankkeiden valinta- ja täytäntöönpanoprosessia ja tehdään selkoa tuloksista, joita on saavutettu tähän mennessä rakenneuudistusten tukiohjelman vuosien 2017 ja 2018 syklien puitteissa toteutetuilla hankkeilla. Kertomuksessa kuvataan myös Kreikan ja Bulgarian rakenneuudistusten tukiohjelmaan tekemillä vapaaehtoisilla siirroilla rahoitettujen tukitoimien valintaa ja täytäntöönpanoa.

RAKENNEUUDISTUSTEN TUKIOHJELMAN TÄYTÄNTÖÖNPANO VUONNA 2018

Vuosi 2018 oli toinen vuosi, jolloin rakenneuudistusten tukiohjelman puitteissa toteutettiin toimia. Ensimmäisen vuoden tapaan toinen vuosi osoitti, että ohjelmalle on paljon kysyntää jäsenvaltioissa: 24 jäsenvaltiota toimitti 444 tukihakemusta, joissa pyydetyn tuen määrä oli arviolta lähes viisinkertainen rakenneuudistusten tukiohjelman käytettävissä vuonna 2018 olleeseen talousarvioon nähden.

Tarkastellessaan vuonna 2018 rakenneuudistusten tukiohjelmaa koskevia rahoitushakemuksia komissio arvioi niitä kyseistä ohjelmaa koskevassa asetuksessa vahvistettujen periaatteiden ja kriteerien perusteella. Tältä pohjalta valittiin 146 hakemusta 24 jäsenvaltiosta.

Nämä valituksi tulleet hakemukset jakautuivat keskeisten politiikan alojen kesken seuraavasti:

·24 prosenttia tulojen hallinnointiin ja julkiseen varainhoitoon

·23 prosenttia kasvun ja liiketoimintaympäristön edistämiseen (ilmasto ja ympäristö mukaan lukien)

·21 prosenttia työmarkkinoihin, koulutukseen, terveyteen ja sosiaalipolitiikkaan

·21 prosenttia hallintoon ja julkishallintoon ja

·11 prosenttia rahoituspalveluihin ja rahoituksen saatavuuteen.

Moitteettoman varainhoidon periaatteen mukaisesti etusijalle asetettiin hakemukset, jotka mahdollistivat tuen pikaisen toimittamisen ja uudistusten nopean täytäntöönpanon käytännön tasolla, sekä hakemukset, jotka liittyivät määriteltyihin tavoitteisiin ja joilla oli vahvat käytännön tulosodotukset.